Meer water vir GautengArgieffoto (Foto: congerdesign/Pixabay) Meer water sal as ŉ tydelike maatreël aan Rand Water beskikbaar gemaak word om te voldoen aan die aanvraag na drinkbare water. Senzo Mchunu, minister van water en sanitasie, het die grootmaat toewysing van water aan die Rand Water-stelsel as ŉ noodmaatreël verhoog om watertekorte in Gauteng se munisipaliteite te takel. “Ons neem kennis van die toename in waterverbruik en beperkings wat Rand Water ingestel het in reaksie op dalende watervlakke in sy reservoirs. Ons verhoog dus tydelik die toewysing vir ontrekking van grootmaat water aan die Rand Water-stelsel om aan die aanvraag te voldoen,” het Mchunu gesê. Dit sal na verwagting verligting bring aan munisipaliteite soos Johannesburg, Pretoria en Krugersdorp. “Die maatreël is egter slegs vir ŉ periode van nege maande terwyl ons op soek is na ŉ meer permanente oplossing vir waterverbruik en -bestuur.” Rand Water onttrek tans 4 400 megaliter water en het reeds dié toewysing sedert die begin van die lenteseisoen met 1 600 megaliter oorskry. Mchunu het Maandagoggend ŉ dringende vergadering met Rand Water en verteenwoordigers van die munisipaliteite belê wat deur die waterbeperkings geraak word. “Alhoewel die verhoogde toewysing verligting sal bring, moet munisipaliteite egter steeds met maatreëls vorendag kom om diegene te hanteer wat water vermors, insluitend boetes en die uitdaging van waterlekkasies,” sê die minister. “As ŉ land beleef ons ŉ waterskaarste en tog gaan tot 40% van ons water verlore weens lekkasies. Dit ondermyn ons pogings om wateruitdagings te takel.” ŉ Waterkomitee van die departement van water, Rand Water en alle Gautengse munisipaliteite, tesame met sakelui, sal aangestel word om ŉ holistiese, gekoördineerde bestuur van die waterstelsel in die provinsie te verskaf. “Waterverbruik het die afgelope paar weke toegeneem weens die voortgesette hittegolf in die provinsie. Dit word vererger deur die somerreënval wat eers later in die binnelandse provinsies begin en inwoners maak dus van drinkbare water gebruik om byvoorbeeld tuine nat te lei of motors te was. Daar is steeds oorverbruik in die provinsie en dit plaas geweldige druk op die stelsel.” Mchunu benadruk dit beteken nie daar is ŉ krisis van waterbeskikbaarheid nie, maar eerder ŉ manier om die stelsel te bestuur deur vermindering en gevolglik ŉ balans te bring tot die stelsel.